b'\n_START_ARTICLE_\nSamtse\n_START_PARAGRAPH_\nSamtse (eller Samchi) er et av de 20 dzongkhag (fylkene) i Bhutan. Fylket ligger i s\xc3\xb8rvest, grensende til deindiske delstatene Sikkim og West Bengal. Nabofylkene i Bhutan er Haa i nord og Chukha i \xc3\xb8st. Fylket har en overvekt av nepalitalende. _NEWLINE_Fylket hadde tidligere f\xc3\xa5 innbyggere, ettersom etniske bhutanere tenderer til \xc3\xa5 mene at de lavereliggende distriktene har h\xc3\xb8y risiko for tropesykdommer. I l\xc3\xb8pet av 1900-tallet har mange nepalere flyttet til fylket for \xc3\xa5 arbeide i skog- og landbruk, og avisen Kuensel melder om boligmangel. _NEWLINE_De mest folkerike og utviklede omr\xc3\xa5dene er syd i fylket, mens de nordlige delene er mindre utviklet. I Samtse bor Lhopu, en liten urbefolkningsgruppe med om lag 1000 medlemmer.  _NEWLINE_De fruktbare \xc3\xa5ssidene, og n\xc3\xa6rheten til markedene i India, gj\xc3\xb8r at landbruket i fylket har gode vilk\xc3\xa5r. Vanlige produkter er kardemomme, appelsiner, ingef\xc3\xa6r og betel. Samtse har ogs\xc3\xa5 gode mineralforekomster av talk og dolomitt. _NEWLINE_Fylkeshovedstaden Samtse er en av landets to studiesteder for National Institute of Education, en l\xc3\xa6rerh\xc3\xb8gskole som er en del av Bhutans universitetssystem. _NEWLINE_Da Bhutans nye grunnlov ble diskutert p\xc3\xa5 en \xc3\xa5pent h\xc3\xb8ring i fylket 1. april 2006, ble det fra innbyggernes side s\xc3\xa6rlig lagt vekt sp\xc3\xb8rsm\xc3\xa5l om nasjonalitetslovgivningen og forholdet mellom religion og stat, sp\xc3\xb8rsm\xc3\xa5l som begge er f\xc3\xb8lsomme i et fylke med en stor andel nepalsk\xc3\xa6ttede hinduer.'